कवि सीताराम झा के जीवन परिचय - मिथिला के प्रसिद्ध कवि कविवर सीताराम झा जी के जन्म 16 जनवरी 1891 के दरभंगा जिलाक अंतर्गत बेनीपुर अनुमंडल के अपन पैतृक गाम चौगमा में भेल छल। पिताक नाम बछरन झा आ माँक नाम जानकी देवी अछि। दू सालक उम्र मे पिताक मृत्यु भऽ गेलनि तैं एहि कारणे बेसी समय नानी गाम में बितौलनी।
 कविवर नेनपनहि सँ प्रतिभाशाली छलाह। एहि कारणे ज्ञान प्राप्ति मे प्रतिकूल परिस्थितिक सामना करैत सेहो हुनक उत्साह देखबा योग्य छल। मझौरा प्राथमिक विद्यालय सँ पास केलाक उपरांत आर्थिक संकट के कारण हुनकर पढ़ाई स्थगित भ गेल छलनी।
 गाम मे ही छोट-छोट बच्चा के पढ़बैत छलाह। संस्कृत मे हुनक रुचि शुरूए सँ छलनि। एहि लऽके प्राथमिक शिक्षाक उपरांत पंडित कपिलेश्वर झाक संगति मे रहैत संस्कृत स्कूल सँ ज्योतिष मे प्रथम परीक्षा मे प्रथम श्रेणी मे उत्तीर्ण भेलाह ।
 ताहि उपरांत कन्हौली गामक पंडित नंदन झा सँ लोहना विद्यालय मे पढ़लनि आ ज्योतिषक माध्यम सँ प्रथम श्रेणी सँ उत्तीर्ण भेलाह। फेर नेहरा-निवासी उदित नारायण चौधरी के आर्थिक सहयोगक बल पर उच्च शिक्षा प्राप्त करबाक उद्देश्य सँ काशी गेलाह। जतय मैथिलीक साहित्यकार, पत्रकार आ ज्योतिषक प्रकांड विद्वान महामहोपाध्याय पंडित मुरलीधर झाक शिष्य बनि ज्योतिषक कठिन अभ्यास करय लगलाह।
 कवि सीताराम झा केँ मैथिली रत्न, साहित्याचार्य धर्मविवेचक आ ज्योतिश रत्नाकर आदि उपाधि सँ सम्मानित कयल गेलनी। 15 जून 1975 ई० के हिनक निधन भेलनि।
 गोसाईं लक्ष्मीनाथ परमहंस (Paramhans Lakshminath Gosain ) मैथिली भाषा के संत परंपरा के सुप्रसिद्ध कवि छलथि। अपन जीवनकाल मे राधा-कृष्ण आ शिव पर अनेक स्तोत्रक रचना केलनि। हुनकऽ ईसाई शिष्य जॉन साहब सेहो हुनकऽ भजन के संकलन प्रकाशित कैलक। गोसाईं लक्ष्मीनाथ गोसाईं परमहंस के जन्म 1793 ई. मे सहरसा जिलाक परसरमा गाँव मे कुजिलवार-दिगौन' मूल एवं कात्यायन गोत्र के ब्राह्मण कुल में भेलनि। हिनकर पिताजी के नाम पंडित बच्चा झा छलनि। हिनक मूल नाम लक्ष्मीनाथ झा छलनि। ओ महात्मा जे नेनपनहि सँ असाधारण लगैत छलाह, अपन मातृभूमि केँ अपन चौतरफा प्रतिभा सँ प्रकाशित केलनि। हिनका लोग 'बाबाजी' कही सेहो संबोधन करैत अछि।
 ओ प्रायः गाय चरबा लेल जाइत छलाह। ओतय गहींर पोखरि मे देर तक डुबकी लगाबैत छलाह। हुनका मे साँस रोकबाक एकटा अजब क्षमता छलनि। किंवदंती अछि जे एक दिन पोखरि मे पैघ डुबकी लगेला पर भगवान श्रीकृष्ण प्रकट भऽ गेलाह आ कहलनि जे लक्ष्मीनाथ ! अहाँकेँ गाय चरेबाक लेल नहि भेजलौ अछि। अहाँकेँ समाजके बहुते किछु देबाक अछि, कहल जाइत अछि जे बाबाजीक आँखि ओतहि खुजि गेलनि ।
 हुनकर पिता बच्चा लक्ष्मीनाथ के ज्योतिष सीखय लेल दरभंगा जिला अंतर्गत महिनाथपुर गाम के निवासी ज्योतिशाचार्य श्री रत्ते झा के पास पठा देलखिन। ओहि समय मे ज्योतिषक माध्यमे नीक पाइ कमायब संभव छल। मुदा लक्ष्मीनाथ एहि शिक्षाक अतिरिक्त तंत्रिक रत्ते झा सँ तंत्र मे सेहो महारत हासिल केलनि । बचपनहि सँ योग आ वेदान्त दर्शन मे रुचि छलनि। सांसारिक काज मे हुनकर मोन नै लागय छलनी। हुनकर ओहि विरक्ति भाव देखि माय-बाबू चाहैत छलैन जे बियाह भऽ जाय। माता-पिता आ बुजुर्गक बहुते कहला पर कहुआ गामक निवासी शोखदत्त ठाकुरक बेटी सँ विवाह सेहो केलनि। एकटा पुत्र सेहो भेलनि, जिनकर नाम छलनि नेना झा। मुदा युवा लक्ष्मीनाथ सांसारिकता मे रैम नहि सकलाह ।
 कालान्तर में एक दिन वैवाहिक जीवन छोड़ि घर सँ बाहर निकलि गेलाह। गुरु के खोज में घनघोर जंगल में भटकय लगलाह। भारत आ नेपालक अनेक धार्मिक स्थानक यात्रा केलनि। एक दिन लक्ष्मीनाथ के जंगल में भटकैत काल नाथ सम्प्रदाय के गुरु मत्स्येन्द्र नाथ के शिष्य गोरखनाथ आ हुनकर शिष्य गुरु लंबनाथ सं भेंट भेलैन। भूखल लक्ष्मीनाथ के प्रेमपूर्वक अमरकंद खुएलखिन आ हुनकर कतेको परीक्षा लेलनि। लक्ष्मीनाथ झा नाम लेला पर ओ 'झा' शब्दक अर्थ पूछलनि। लक्ष्मीनाथ कहलनि 'हम उपाध्याय के वंशज छी। झा उपाध्याय सँ बनल अछि। कालान्तर मे उपाध्याय सं 'ओझा, फेर 'झा' बनल। गुरु लंबनाथ बाल लक्ष्मीनाथ के एहि अतुलनीय प्रतिभा आ धैर्य सं प्रभावित भऽ हुनका शिष्य बना कऽ दीक्षा देबय लगलाह। छह मास धरि ओ गुरु सँ योगक सब मुख्य विषयक ज्ञान सीखलनि।
 संत शिरोमणि लक्ष्मीनाथ गोसाईं के आइ हुनक भक्त बाबा, बाबाजी, परमहन, गोसाईंजी के रूप में स्मरण करैत छथि। हिनका आठ सिद्धि छलनि - अनिमा, महिमा, गरिमा, लघुमा, प्राकाम्य, वशिष्ठ, स्थायित्व। अपन भजन मंडली ल' क' देशक कोन-कोन मे घुमैत छलाह। शाकरपुरा, लखनौर, महिनाथपुर, मधेपुर, फाटकी, पछी एस्टेट आदि स्थान पर बीच-बीच मे घुमैत छलाह। किछु ठाम तऽ हुनकर कुटी सेहो अछि। मुदा योग सिद्धीक बाद ओ स्थायी रूपसँ बनगाँव मे रहय लगलाह। आइयो ओहि इलाकाक सभ स्त्री-पुरुष नित्य ओतय आबि स्वतः श्रद्धापूर्वक प्रणाम करैत छथि। सहरसा जंक्शन सं मंडनधाम महिषमती नगरी जेबाक बाट मे बनगांव अछि।
 देवत्वयुक्त लक्ष्मीनाथ गोसाईं 5 दिसम्बर 1873 कए फटकी कुटी जा कए अपन देह त्याग देलथि। फाटकी कुटी दरभंगा जिला मे अछि। हुनकऽ वास्तविक जन्म तिथि उद्घाटित नै अछि। तैं हुनकऽ जन्म दिवस के बजाए सब साल 5 दिसंबर के एगो बड़ऽ काव्य गोष्ठी के आयोजन करी के बनगाँव कुटी में हुनकऽ पुण्यतिथि मनाओल जाइत अछि। अपन योग शक्ति सँ भगवान आ धर्म केँ लोकक जीवन सँ जोड़लनि।
 मैथिली प्रख्यात कथाकार आ संपादक राजमोहन झा ( Litterateur Rajmohan Jha) के जन्म 1934 भेलनि। राजमोहन झा मूल रूप सं वैशाली जिलाक कुमार बजीतपुर के निवासी छलैथ। हुनका मैथिली भाषाक सर्वश्रेष्ठ लेखक मे सं एक मानल जाइत छनि। राजमोहन जी पचासक दशक मे मैथिली मे लेखन शुरू केने छलथि। राजमोहन जी श्रम विभाग मे एकटा रोजगार अधिकारीक रूप मे काज केलथि आ साहित्य मे सेहो योगदान देलथि। हिनकर पिताजी स्व. हरिमोहन झा मैथिली साहित्य के मूर्धन्य साहित्यकार रहल छलथि।
 मैथिली मे हिनक कुल नौटा रचना अछि। हिन्दी मे सेहो समीक्षा लिखैत छलथि। हुनका मैथिली कथा 'आई काल्हि परसू' Aai Kaalhi Parsoo (कथा-संग्रह) के लेल वर्ष 1996 मे साहित्य अकादमी दिल्ली सं पुरस्कृत कैल गेल छलनी।
 मिथिला रामायण के रचयिता आ मैथिली साहित्य के प्रख्यात कवि कविवर चंदा झा केर जन्म 1831 ई० मे हिनक नानी गाम सहरसा जिलाक बडगांव मे भेल छलन्हि। कविश्वर लगभग 17-18 वर्षो धरि अपन नानी गांव बडगांव मे रहिके अपन विद्वान नाना पंडित गिरिवर नारायण झा के सानिध्य मे रहिके शिक्षा ग्रहण केने छलाह। कविश्वर चंदा झा के मूल नाम चन्द्रनाथ झा छलनी।
 हिनकर पैतृक ग्राम दरभंगा जिला पिंडारुच गांव ( Pindaruch Darbhanga ) मे छलनी। ओतय स्थानीय जमींदार सं कुनो परेशानी के चलैत अपन गाँव छोइड़ के मधुबनी जिलाक अपन सासुरा थड़ी गाँव जा बसलाह। कविश्वर दरभंगा मे महाराज लक्ष्मीश्वर सिंहक दरबार मे साहित्य विभागक अध्यक्ष सेहो छलाह।
 आर्थिक रूप सं विपन्नताक उपरांतो चन्दा झा मैथिली के संरक्षण आ संवर्द्धन के लेल बहुते रास ग्रंथ के रचना करबाक काज केलाह। हिनकर प्रकाशित 19 पुस्तक मे मैथिली भाषा रामायण, (Mithila Bhasha Ramayan ) अहिल्या चरित्र, रस कौमुदी, विद्यापति पद संकलन, गीत सप्तशती, छन्दोग्रंथ, राजावली, चन्द्रपदावली, महेशवाणी, लक्ष्मीश्वर निवास आ गीत सुधा प्रमुख रूप सं शामिल अछि। चंदा झा 1901 मे प्रकाशित साहेब रामदास गीतावली के संपादन सेहो केलैथ। कविवर द्वारा रचित कृति पुरूष परीक्षा, अहिल्या चरित्र आदि के रचना सँ मैथिली साहित्य के एकटा नव आयाम देबाक महत्वपूर्ण कार्य हिनकहि द्वारा कैल गेलनि। 